  Виталий Пронин Туэ тулыс «Малпа выль кыл!» вожвылъяськон ялэмын вал. Отчы пыриськемъёсты но удмурт кылэн тунсыкъяськисьёсты туннэ возьмало йылпумъян ужрадэ, со кутскоз 19 часын «Перепечкин» кафеын.«Малпа выль кыл!» конкурсэз радъязы МУШ ужан огин, «Удмуртлык» дэменлык но егитъёслэн «Шунды» огазеяськонзы. Нимызъя ик валаны луэ, солэн валтӥсь ужпумез — анай кылмес узырмытон но азинтон.Конкурслэн нырысетӥ люкетаз 45 берыктоно кылъёслы 695 пала удмурт вариантъёс сётэмын вал. Оглом котькуд берыктоно кыллы 10-12 аналог кылдӥз. Со удмурт кыллэсь бадӟым потенциалзэ возьматэ, – ивортэмын вожвылъяськонлэн сайтаз.Та ӵошатскон 2 люкетлэсь кылдӥз. Нырысетӥяз вань мылкыд карисьёс выль кылъёс малпан бордын йырзэс тӥязы, шонергес ке — англи кылысь пырем кылъёслы удмурт аналогъёс кылдытъязы, шуом, «инновационный», «краутсорсинг», «стартап», «гаджет», «аванс» но мукет кылъёслы. Нош кыкетӥ люкетаз со кылъёсыз дунъязы. Асьсэлэсь дунъетсэс сётӥзы кызьы мылкыд карисьёс, озьы ик нимысьтыз быръем жюри но. Соос чаклазы берыктэм кылъёслэсь чебер кылӥськемзэс, грамматиказэс, огшоры улонын уже но вераськонэ кутымон луэмзэс.Огъя «Малпа выль кыл!» конкурсэ 20-лэсь уно мурт пыриськиз. Тужгес устоосыз туннэ уксёен, тунсыко книгаосын, футболкаосын, магнитъёсын но мукет кузьымъёсын пусъемын луозы.Лена Рябина Теги: конкурс кыл удмурткыл  